Koperdiewe beskadig lokomotiewe in George-museum | Netwerk24
Deur Cara-Lee Dorfling 09 Mei 2021 09:06
'n Skoonmaker by die museum word in verband met diefstal ondersoek.
Foto ter illustrasie: Stoomlokomotiewe wat in die Outeniqua-vervoermuseum op George uitgestal word, is deur koperdiewe geteiken. Foto: www.gardenroute.com
Zinzi Hani, woordvoerder van die Valke in die Wes-Kaap, sê 12 stoomlokomotiewe is beskadig, maar dit is moeilik om te bepaal wanneer die diefstal plaasgevind het. Die verdagte word net verbind met die beskadiging van twee stoomlokomotiewe in drie voorvalle wat vermoedelik in Oktober 2020 plaasgevind het.
Die Valke het beslag gelê op 2,8 kg se gesteelde koperpype wat in die besit van die verdagte gevind is.
Die 45-jarige man, wat as skoonmaker werk vir 'n maatskappy wat deur Transnet gekontrakteer word, is ná verdere ondersoek Vrydag gedagvaar om op 26 Mei in die landdroshof in George te verskyn. Hy staan tereg op drie aanklagte van diefstal en twee aanklagte van opsetlike saakbeskadiging.
Die Valke se ondersoek na die diefstal volg nadat die Suid-Afrikaanse Erfenishulpbronagentskap (Sahra) inligting verskaf het oor die beskadiging van stoomlokomotiewe by die museum.